**RENKOMÄEN KOULUN VANHEMPAINYHDISTYS – REVY RY
YHDISTYKSEN SÄÄNNÖT**

**1. Yhdistyksen nimi ja kotipaikka**

Yhdistyksen nimi on Renkomäen koulun vanhempainyhdistys – Revy ry

 ja se toimii Renkomäessä sijaitsevan koulun yhteydessä, ja sen kotipaikka on Lahti.

**2. Yhdistyksen tarkoitus ja toiminta**

Yhdistyksen tarkoituksena on

* edistää lasten ja nuorten vanhempien sekä kasvatusyhteisön välistä vuorovaikutusta ja yhteistyötä
* tukea koteja ja kasvatusyhteisöjä terveellisen ja turvallisen oppimis- ja kasvuympäristön luomiseksi lapsille ja nuorille sekä edistää heidän hyvinvointiaan
* tuoda esille vanhempien näkemyksiä kasvatusyhteisöjä, opetusta ja kasvatusta koskevissa kysymyksissä
* toimia lasten ja nuorten vanhemmille yhteistyön, vertaistuen ja vaikuttamisen foorumina.

Tarkoituksensa toteuttamiseksi yhdistys

* perehtyy kasvatusyhteisön toimintaan ja opetuksen järjestämiseen
* järjestää neuvottelu-, keskustelu- ja muita vastaavia tilaisuuksia ja tapahtumia sekä vanhempainiltoja yhteistyössä kasvatusyhteisön kanssa
* tiedottaa vanhempainyhdistyksen toiminnasta ja tukee vanhempien ja kasvatusyhteisön välistä viestintää
* pitää yhteyttä kasvatusyhteisön toimijoihin, sekä toimii yhteistyössä lasten ja nuorten hyväksi toimivien tahojen kanssa
* voi tukea toiminnallisesti ja taloudellisesti kasvatusyhteisöä, oppilaskuntatoimintaa sekä kerho- ja harrastustoimintaa
* seuraa kunnallista päätöksentekoa, tekee esityksiä ja aloitteita sekä osallistuu lasten ja nuorten hyvinvoinnin edistämiseen toiminta-alueellaan.

Yhdistys voi rahoittaa toimintaansa julkisilla avustuksilla, järjestämällä asianmukaisen luvan saatuaan tapahtumia, juhlia, arpajaisia, myyjäisiä, kirpputoreja ja muita vastaavia varainhankintakampanjoita. Yhdistys voi vastaanottaa avustuksia, lahjoituksia ja testamentteja.

Yhdistys on toiminnassaan poliittisesti ja uskonnollisesti sitoutumaton.

Yhdistys on Suomen Vanhempainliitto ry:n jäsen.

**3. Jäsenet**

Yhdistyksen varsinaisiksi jäseniksi voidaan hyväksyä 1 §:ssä mainitun kasvatusyhteisön lasten vanhemmat ja huoltajat sekä henkilöstö. Yhdistyksen kannattavaksi jäseneksi voidaan hyväksyä henkilö tai oikeuskelpoinen yhteisö. Varsinaiset ja kannattavat jäsenet hyväksyy hakemuksesta yhdistyksen hallitus.

Kunniajäseneksi voidaan hallituksen esityksestä yhdistyksen vuosikokouksessa kutsua henkilö, joka on huomattavasti edistänyt tai tukenut yhdistyksen toimintaa.

Yhdistyksen varsinaisilla jäsenillä on yhdistyksen kokouksissa jokaisella yksi ääni. Kannattavilla jäsenillä̈ ja kunniajäsenillä̈ on yhdistyksen kokouksissa puhe- ja läsnäolo-oikeus.

**4. Jäsenmaksu**

Yhdistyksen varsinaisilta ja kannattavilta jäseniltä voidaan periä jäsenmaksu, jonka yhdistyksen vuosikokous vahvistaa erikseen kummallekin jäsenryhmälle. Jäsenmaksu on maksettava hallituksen määräämänä aikana. Kunniajäsen ei maksa jäsenmaksuja.

**5. Jäsenen eroaminen tai erottaminen**

Jäsenellä on oikeus erota yhdistyksestä ilmoittamalla siitä kirjallisesti hallitukselle tai sen puheenjohtajalle, tai ilmoittamalla erosta yhdistyksen kokouksessa pöytäkirjaan merkittäväksi. Hallitus voi erottaa jäsenen yhdistyksestä, jos jäsen on jättänyt erääntyneen jäsenmaksunsa maksamatta tai muuten jättänyt täyttämättä ne velvoitukset, joihin hän on yhdistykseen liittymällä sitoutunut tai on menettelyllään yhdistyksessä tai sen ulkopuolella huomattavasti vahingoittanut yhdistystä tai ei enää täytä laissa taikka yhdistyksen säännöissä mainittuja jäsenyyden ehtoja.

**6. Hallitus**

Yhdistyksen asioita hoitaa hallitus, johon kuuluu vuosikokouksessa valitut puheenjohtaja ja 3-5 muuta varsinaista jäsentä sekä 1-3 yleisvarajäsentä. Vuosikokouksessa valittujen hallitusjäsenten lisäksi hallitukseen varataan yksi paikka kasvatusyhteisön edustajalle, jolla ei ole äänioikeutta hallituksen kokouksissa, ainoastaan puhe- ja läsnäolo-oikeus. Hallituksen toimikausi on vuosikokousten välinen aika. Uusi hallitus aloittaa toimikautensa vuosikokousta seuraavana päivänä. Hallitus valitsee järjestäytymiskokouksessaan keskuudestaan varapuheenjohtajan, sekä keskuudestaan tai ulkopuoleltaan sihteerin, rahastonhoitajan ja muut tarvittavat toimihenkilöt. Hallitus kokoontuu puheenjohtajan, tai hänen estyneenä ollessaan varapuheenjohtajan kutsusta, kun he katsovat siihen olevan aihetta tai kun vähintään puolet hallituksen jäsenistä sitä vaatii.

Hallitus on päätösvaltainen, kun vähintään puolet sen jäsenistä puheenjohtaja tai varapuheenjohtaja mukaan luettuna on läsnä. Kasvatusyhteisön jäsenellä on puhe- ja läsnäolo-oikeus. Äänestykset ratkaistaan ehdottomalla ääntenenemmistöllä. Äänten mennessä tasan ratkaisee puheenjohtajan ääni, vaaleissa kuitenkin arpa.

Hallituksen yleisvarajäsenillä on oikeus osallistua hallituksen kokouksiin ilman äänivaltaa. Hallituksen yleisvarajäsenestä tulee äänivaltainen vuosikokouksessa tehdyn varajäsenten valintajärjestyksen mukaisesti, jos varsinainen jäsen on estynyt tai eroaa kesken toimikauden. Yleisvarajäsen toimii äänivaltaisena siihen asti, kunnes varsinainen jäsen ei ole enää estynyt. Eronneen varsinaisen jäsenen tilalle valitun äänivaltaisen varajäsenen toimikausi kestää siihen asti kuin eronneen varsinaisen jäsenen toimikausi olisi kestänyt.

Yhdistyksen hallitus voi asettaa erikseen määrittelemiään tehtäviä varten toimikuntia ja jaostoja, jotka ovat vastuussa toiminnastaan hallitukselle.

**7. Toiminnantarkastajan toimikausi**

Toiminnantarkastajan toimikausi on vuosikokousten välinen aika.

**8. Yhdistyksen nimen kirjoittaminen**

Yhdistyksen nimen kirjoittaa hallituksen puheenjohtaja ja varapuheenjohtaja yhdessä, tai jompikumpi heistä yhdessä sihteerin tai rahastonhoitajan kanssa.

**9. Tilikausi ja toiminnantarkastus**

Yhdistyksen toiminta- ja tilikausi on 1.9.–31.8. Tilinpäätös ja vuosikertomus on annettava toiminnantarkastajalle tarkastettavaksi vähintään 3 viikkoa ennen vuosikokousta. Toiminnantarkastajan/ tilintarkastajan on annettava kirjallinen lausuntonsa viimeistään yhtä viikkoa ennen vuosikokousta hallitukselle.

 **10. Etäosallistuminen**

Yhdistyksen kokous tai hallitus voi päättää, että yhdistyksen ja hallituksen kokoukseen voi osallistua myös tietoliikenneyhteyden tai muun teknisen apuvälineen avulla kokouksen aikana. Hallitus ilmoittaa tästä kokouskutsussa ja antaa ohjeet osallistumisesta.

**11. Yhdistyksen kokousten koolle kutsuminen**

Hallituksen on kutsuttava yhdistyksen kokoukset koolle vähintään seitsemän vuorokautta ennen kokousta jäsenille postitetuilla kirjeillä, sähköpostitse tai 1 §:ssä mainitun kasvatusyhteisön käyttämän sähköisen tiedotuskanavan avulla.

**12. Vuosikokous**

Yhdistyksen vuosikokous pidetään vuosittain viimeistään lokakuun viimeinen päivä. Yhdistyksen vuosikokouksessa on jokaisella varsinaisella jäsenellä yksi ääni. Yhdistyksen vuosikokouksen päätökseksi tulee se mielipide, jota on kannattanut yli puolet annetuista äänistä. Äänten mennessä tasan ratkaisee kokouksen puheenjohtajan ääni, vaaleissa kuitenkin arpa.

Yhdistyksen ylimääräinen kokous pidetään, milloin hallitus sen katsoo aiheelliseksi, yhdistyksen kokous niin päättää, tai vähintään kymmenesosa (1/10) yhdistyksen äänioikeutetuista jäsenistä sitä mainitsemiaan asioita varten kirjallisesti pyytää.

Yhdistyksen vuosikokouksessa käsitellään seuraavat asiat:

1. Kokouksenavaus.
2. Valitaan kokouksen puheenjohtaja, sihteeri, kaksi pöytäkirjantarkastajaa ja tarvittaessa kaksi ääntenlaskijaa.
3. Todetaan kokouksen laillisuus ja päätösvaltaisuus.
4. Hyväksytään kokouksen työjärjestys.
5. Esitetään yhdistyksen vuosikertomus, tilinpäätös ja toiminnantarkastajan lausunto edelliseltä toiminta- ja tilikaudelta.
6. Vahvistetaan tilinpäätös edelliseltä tilikaudelta sekä päätetään vastuuvapauden myöntämisestä yhdistyksen hallitukselle ja muille tilivelvollisille tai niistä toimenpiteistä, joihin yhdistyksen hallinto antaa aihetta.
7. Valitaan hallituksen puheenjohtaja ja 3-5 hallituksen varsinaista jäsentä ja 1-3 yleisvarajäsentä
8. Valitaan toiminnantarkastaja ja varatoiminnantarkastaja tarkastamaan kuluvan toimintavuoden taloutta ja hallintoa.
9. Vahvistetaan jäsenmaksun suuruus
10. Vahvistetaan toimintasuunnitelma kuluvaa toimintavuotta varten.
11. Vahvistetaan talousarvio kuluvaa toimintavuotta varten.
12. Käsitellään muut kokouskutsussa mainitut asiat.

Mikäli yhdistyksen jäsen haluaa saada jonkin asian yhdistyksen vuosikokoukseen käsiteltäväksi, on hänen ilmoitettava siitä kirjallisesti hallitukselle yhtä kuukautta ennen kokousta, jotta asia voidaan sisällyttää kokouskutsuun.

**13. Yhdistyksen sääntöjen muuttaminen ja yhdistyksen purkaminen**

Päätös sääntöjen muuttamisesta ja yhdistyksen purkamisesta on tehtävä yhdistyksen kokouksessa vähintään kolmen neljäsosan (3/4) enemmistöllä annetuista äänistä. Kokouskutsussa on mainittava sääntöjen muuttamisesta tai yhdistyksen purkamisesta.

Kun yhdistys päätetään purkaa, käytetään yhdistyksen varat yhdistyksen tarkoituksen edistämiseen purkamisesta päättävän kokouksen määräämällä tavalla. Yhdistyksen tullessa lakkautetuksi, käytetään sen varat samaan tarkoitukseen.